## Les localitats de Paiporta, Catarroja i Algemesí són les que més ajudes han rebut de la Generalitat per a vehicles sinistrats en la riuada

*** El Govern Valencià abona més de 148 milions i resol favorablement el 90 % de les sol·licituds d’ajudes per a compensar la pèrdua de vehicles durant les inundacions
* La consellera d’Hisenda subratlla la celeritat de l’Agència Tributària Valenciana per a resoldre i pagar estes ajudes, de fins a 2.000 euros per a turismes**

La Generalitat ha resolt favorablement el 90 % de les ajudes urgents i directes sol·licitades per la pèrdua de vehicles sinistrats en la riuada, la qual cosa s’ha traduït en el pagament de més de 148 milions d’euros en total a les persones afectades. Les localitats de Paiporta, Catarroja i Algemesí són les que més ajudes directes han rebut.

Una vegada conclòs el termini de recepció de sol·licituds el passat 28 de febrer, les escasses peticions pendents de resoldre es troben en tràmit d’esmena o correcció d’errors. En total, s’han rebut quasi 87.000 sol·licituds, de les quals més de 78.300 han sigut resoltes favorablement per part de l’Agència Tributària Valenciana (ATV) i abonades a les persones beneficiàries.

De les sol·licituds presentades, tant de manera electrònica com de manera presencial en els punts d’atenció postemergència des del passat 16 de gener fins al 28 de febrer, destaquen els municipis de Paiporta i Catarroja, amb més de 9.700 sol·licituds presentades cada una. D’estes, s’han resolt i pagat ja més de 9.200 ajudes a Paiporta i més de 8.900 a Catarroja per valor de 17,2 milions i 16,6 milions, respectivament.

En tercer lloc se situa València, amb 9.168 sol·licituds registrades, de les quals s’han resolt i concedit 7.466 per valor de 14,2 milions; a Algemesí s’han presentat 8.260 sol·licituds i se n’han pagat 7.353.

Per la seua banda, a Aldaia, les sol·licituds presentades ascendixen a 6.773 i se n’han pagat 6.254; a Alfafar s’han presentat 6.691 sol·licituds i 6.158 ja estan abonades, i a Benetússer les sol·licituds presentades en són 5.043, de les quals ja s’han pagat 4.652.

La consellera d’Hisenda, Ruth Merino, ha subratllat que estes dades mostren el compromís i l’esforç de la Generalitat i, concretament des de l’ATV, perquè les ajudes arriben com més prompte millor a les persones afectades.

Estes ajudes estan dirigides a persones físiques, tant si exercixen activitats econòmiques com si no, que siguen propietàries d’un vehicle que es trobe assegurat, que haja resultat sinistrat com a conseqüència directa de les inundacions del passat 29 d’octubre.

En concret, la quantia de l’ajuda ascendix a 250 euros per a ciclomotors, 750 euros per a motocicletes, 2.000 euros per a turismes, furgonetes i vehicles similars i 2.500 euros per a turismes, furgonetes i vehicles similars adaptats per a persones amb mobilitat reduïda.

Les aproximadament 7.000 sol·licituds en procés de revisió requerixen esmena o l’aportació de documentació justificativa per part dels interessats, perquè en els pròxims dies es procedisca a la seua concessió i es realitze la corresponent orde de pagament si complixen els requisits. Cal recordar que és requisit haver donat de baixa un vehicle sinistrat en la riuada i que l’ajuda no està condicionada a la compra d’un altre que el substituïsca.

Fecha: 20/04/2025